Diari Oficial de la Generalitat Valenciana


Sumari del DOGV 9431, del 20-09-2022 (2022/8139)

RESOLUCIÓ de 25 de juliol de 2022, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Consell Valencià de Col·legis Professionals d'Agents Comercials, en el Registre de Col·legis Professionals i de Consells Valencians de Col·legis Professionals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9431

Data del DOGV
:   20-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8139


Data del document
:   25-07-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 25 de juliol de 2022, de la directora general de Modernització i Relacions amb l'Administració de Justícia, per la qual es resol inscriure la modificació dels Estatuts del Consell Valencià de Col·legis Professionals d'Agents Comercials, en el Registre de Col·legis Professionals i de Consells Valencians de Col·legis Professionals de la Comunitat Valenciana. [2022/8139]  
  
  
Vist l'expedient de sol·licitud de modificació estatutària instruït a instàncies del Consell Valencià de Col·legis Professionals d'Agents Comercials, inscrit amb el número 3 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels articles 21, 22, 25 a 28 i 30 del títol IV, Règim disciplinari, dels vigents estatuts, atesos els següents  
  
  
Fets  
  
Primer. En data 9 d'abril de 2021 el president del Consell va presentar la sol·licitud d'inscripció de la modificació parcial dels Estatuts de la corporació professional en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els vigents Estatuts del Col·legi van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana el 25 de juny de 1999, per la Resolució de 14 d'abril de 1999, del secretari general de la Conselleria de Presidència (DOGV 3524, 24.06.1999).  
Tercer. Mitjançant oficis de 20 d'abril i 13 de maig de 2022, el Servei de Col·legis Professionals i Registre d'Unions de fet de la Comunitat Valenciana va formular objeccions al contingut dels articles modificats i a la documentació presentada, i va sol·licitar que s'esmenaren les deficiències.  
Quart. L'11 i el 17 de maig de 2022 el Consell va aportar documentació esmenada de les deficiències de la proposta de modificació parcial dels Estatuts, i després de les correccions oportunes es modifiquen els articles 22, 25 a 28 i 30 dels vigents estatuts.  
Cinqué. La modificació parcial dels Estatuts del Consell va ser aprovada per unanimitat pel Ple del Consell Valencià de Col·legis d'Agents Comercials, en la sessió que va tindre lloc el 22 de juny de 2020. El ple va acordar en la mateixa data facultar el president i el secretari del Consell per a dur a terme davant l'administració competent les actuacions necessàries per al registre i inscripció de la modificació projectada.  
  
Sisé. La modificació estatutària la inscripció de la qual se sol·licita fa referència als articles 22, 25 a 28 i 30 del títol IV, Règim disciplinari, dels estatuts vigents. Els articles modificats queden redactats literalment així:  
  
«Article 22. Competència per al seu exercici  
El president i la Junta de Govern del Col·legi són competència per a l'exercici de la potestat disciplinària, i s'atenen a les normes següents:  
1. S'estendrà a la sanció d'infraccions de deures professionals o normes ètiques de conducta quan afecten la professió o l'ordre col·legial.  
2. Es declararà prèvia la formació d'expedient seguit pels tràmits del procediment disciplinari que s'estableix en aquests estatuts, excepte per les infraccions lleus.  
3. Comprendrà com a correccions les següents:  
a) Prevenció per escrit.  
b) Repressió privada.  
c) Suspensió de l'exercici de l'agència comercial.  
d) Expulsió del col·legi.  
  
Article 25. De les infraccions i sancions. Classes d'infraccions  
  
Les infraccions que poden portar aparellada sanció disciplinària es classifiquen en molt greus, greus i lleus.  
  
Article 26. Infraccions molt greus  
Són infraccions molt greus:  
a) L'exercici de la professió d'agent comercial en qualsevol de les seues modalitats per persona que, per l'acompliment de les seues funcions, siguen aquestes d'índole oficial o privada, puga exercir coacció o gaudir de privilegi per a la compravenda de mercaderies o l'encàrrec de serveis.  
b) Els actes i omissions que constituïsquen ofensa greu a la dignitat de la professió o a les regles ètiques que la governen i, de manera específica, els que porten amb si l'incompliment, amb intenció de lucre, dels compromisos contrets en l'exercici d'aquella.  
c) L'atemptat contra la dignitat o honor de les persones que constituïsquen la Junta de Govern quan actuen en l'exercici de les seues funcions i contra qualsevol company en ocasió de l'exercici professional.  
d) L'abús de poder o lucre il·lícit en l'acompliment de càrrecs col·legials.  
e) La realització d'activitats, constitució d'associacions o pertinença a aquestes quan tinguen com a fins o realitzen funcions que siguen competència pròpia i exclusiva del col·legi o les interferisquen en alguna manera.  
f) L'incompliment durant un termini superior a 12 mesos de les obligacions econòmiques a les quals estiga obligat el col·legiat, tant les derivades per impagament de les quotes col·legials, ordinàries i extraordinàries, com qualsevol altra mena de quota social que reglamentàriament poguera ser-li imposada.  
g) La reiteració en infracció greu.  
  
Article 27. Infraccions greus  
Són infraccions greus:  
a) L'incompliment greu de les normes estatutàries o dels acords adoptats pel col·legi o pel Consell Valencià, en el seu cas, llevat que constituïsca infracció d'entitat superior.  
b) La falta de respecte, per acció o omissió, als components de la Junta de Govern o membres del Consell Valencià quan actuen en l'exercici de les seues funcions, o a qualsevol company en l'exercici professional.  
c) Els actes de desconsideració manifesta cap als companys en l'exercici de l'activitat professional.  
d) Els actes de competència deslleial.  
e) Els actes enumerats en l'article anterior, quan no tingueren entitat suficient per a ser considerats com a molt greus.  
  
  
Article 28. Infraccions lleus  
Són infraccions lleus:  
a) La falta de respecte als membres de la Junta de Govern o membres del Consell Valencià en l'exercici de les seues funcions, o a qualsevol company en l'exercici professional, quan no constituïsca infracció greu o molt greu.  
b) La negligència en el compliment de les normes estatutàries.  
  
c) Les infraccions lleus dels deures professionals.  
d) Els actes enumerats en l'article anterior, quan no tingueren entitat suficient per a ser considerats com a greus.  
  
Article 30. Procediment sancionador  
Les infraccions lleus se sancionaran per la Junta de Govern, i en el seu nom, pel president del col·legi, després de l'obertura d'expedient disciplinari, tramitat conforme al reglament de procediment disciplinari aprovat pel Consell Valencià de Col·legis d'Agents Comercials.  
Les infraccions greus i molt greus se sancionaran per la Junta de Govern després de l'obertura d'expedient disciplinari, tramitat conforme amb el reglament de procediment disciplinari aprovat pel Consell Valencià de Col·legis d'Agents Comercials.  
A falta d'aquest reglament, hi valdrà el que es disposa en el reglament de procediment disciplinari aprovat pel Consell General de Col·legis d'Agents Comercials d'Espanya, i a falta d'aquest, el que es disposa en les normes de procediment sancionador contingudes en la Llei de procediment administratiu.  
No obstant això, quan la infracció molt greu comesa consistisca en l'incompliment del pagament de les obligacions econòmiques a les quals estiga obligat el col·legiat durant un termini superior a 12 mesos, tant les derivades per impagament de les quotes col·legials, ordinàries i extraordinàries, així com qualsevol altre tipus de quota social que reglamentàriament poguera ser-los imposada, s'establirà un procediment especial consistent a donar trasllat al col·legiat de l'inici de l'expedient per la comissió d'una infracció molt greu amb proposta de resolució, perquè en el termini màxim de 15 dies hàbils al·legue el que al seu dret convinga. Transcorregut aquest termini, serà la Junta de Govern que resoldrà en el termini d'un mes la sanció que corresponga.  
La Junta de Govern i el president podran delegar les seues facultats d'instrucció d'expedient disciplinari i de proposta de resolució en un òrgan que es puga crear a tal fi. L'acord d'imposició de sanció correspondrà en tot cas a la Junta de Govern.  
  
El termini màxim per a la tramitació de l'expedient i la seua elevació a la Junta de Govern serà de tres mesos, excepte pròrroga per causa justificada que es consignarà expressament en aquest.  
La Junta de Govern del col·legi remetrà al Consell Valencià de Col·legis d'Agents Comercials testimoniatge dels seus acords de sanció en els expedients per infraccions greus o molt greus.  
Del resultat de tota denúncia per un col·legiat es donarà coneixement al denunciant mitjançant acord motivat.»  
  
Fonaments de dret:  
Primer. Revisada la sol·licitud de la modificació dels Estatuts del Consell Valencià de Col·legis d'Agents Comercials, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en l'esmentat article i en els mateixos estatuts del Consell.  
Tercer. Aquesta direcció general és competent per a tramitar i resoldre aquest expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de consells i col·legis professionals de la Comunitat Valenciana, i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
Per tot l'anterior, vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana, així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i altres disposicions complementàries de pertinent aplicació, resolc:  
  
Primer  
Inscriure la modificació dels articles els articles 22, 25 a 28 i 30 del títol IV, Règim disciplinari, dels estatuts vigents en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar aquesta resolució en el Diari Oficial de la Generalitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 25 de juliol de 2022.- La directora general de Modernització i Relacions amb l'Administració de Justícia: Àngels Bixquert Sanz.